**זכויותיהם של לסביות, הומוסקסואלים, טרנסג'נדרים וביסקסואלים (להט"ב) במדינת איידהו שבארצות הברית** התקדמו במאה ה־21. עם זאת, להט"בים באיידהו עדיין עשויים לחוות מספר קשיים שהטרוסקסואלים אינם חווים מבחינת החוק. נישואים חד־מיניים חוקיים במדינה מאוקטובר 2014. אפליה על רקע זהות מגדרית אינה חוקית באיידהו בהתאם להחלטה של בית המשפט הפדרלי התשיעי לערעורים של ארצות הברית, אך חוקי המדינה אינם אוסרים אפליה על רקע נטייה מינית, וההערכה היא שבערך 31,800 עובדים להט"בים באיידהו עשויים להיות חשופים לאפליה בתחום העבודה.

מעמדם של הומוסקסואלים ושל לסביות בחוק
-------------------------------------

פעילות מינית של אנשים מאותו המין חוקית בפועל באיידהו משנת 2003, כשבית המשפט העליון של ארצות הברית ביטל את חוקי מעשי הסדום בכל המדינות שבהן היו חוקים כאלה בפסק דין לורנס נגד טקסס.

הכרה בזוגיות חד־מינית
---------------------

בנובמבר 2006 אזרחי איידהו אישרו במשאל עם שינוי לחוקת המדינה, שקבע שהמדינה תכיר בנישואים בין גבר ואישה בלבד. משאל העם עבר ברוב של 63%–37%, מה שגרם להחלת איסור חוקתי על נישואים חד־מיניים במדינה. בתי המחוקקים של איידהו חוקקו הגבלות דומות על נישואים חד־מיניים בשנות ה־90. ב־13 במאי 2014 בית משפט מחוזי במדינה קבע שהאיסור על נישואים חד־מיניים אינו חוקתי. מדינת איידהו ערערה על קביעה זו בבית המשפט הפדרלי התשיעי לערעורים של ארצות הברית.

ב־7 באוקטובר 2014 בית המשפט לערעורים אישר את החלטת בית המשפט המחוזי, שלפיה האיסור על נישואים חד־מיניים באיידהו אינו חוקתי. פקידים בממשל המדינה ניסו לעכב את המימוש של החלטת בית המשפט המחוזי כדי להכין ערעורים נוספים, אך ניסיונות אלה כשלו והמושל בוץ' אוטר הודיע שמדינת איידהו לא תסרב יותר להעניק זכויות נישואים לזוגות חד־מיניים. ב־15 באוקטובר 2014 כ־100 זוגות חד־מיניים קיבלו רישיונות נישואים במחוז אדה.

אימוץ והורות
------------

איידהו מתירה לכל אדם מבוגר לאמץ ילדים. חוקי המדינה אינם אוסרים על זוגות חד־מיניים לאמץ ילדים, ואין איסור על אימוץ ילד של בן או בת הזוג.

ב־11 בפברואר 2014 בית המשפט העליון של איידהו קבע פה אחד שהורה מאמץ אינו חייב להיות נשוי. קביעה זו ביטלה החלטה של בית משפט תחתון, שמנעה מאישה לסבית לאמץ את שני בניה של בת זוגה.

הגנה מפני אפליה
---------------

**מחוזות וערים באיידהו שבהם יש תקנות האוסרות אפליה על רקע נטייה מינית או זהות מגדרית בתחום העבודה:**
  החוק אוסר אפליה על רקע נטייה מינית או זהות מגדרית בהעסקת עובדים
  החוק אוסר אפליה על רקע נטייה מינית או זהות מגדרית בעבודות ציבוריות של הרשות המקומית
  החוק אוסר אפליה על רקע נטייה מינית בעבודות ציבוריות של הרשות המקומית
  החוק אינו אוסר אפליה על רקע נטייה מינית או זהות מגדרית בתחום העבודה
חוקי מדינת איידהו אינם אוסרים אפליה על רקע נטייה מינית, ואינם אוסרים באופן מפורש אפליה על רקע זהות מגדרית. כתוצאה מכך, בשנת 2010 הוקם הארגון "Add The Words, Idaho", שפועל להוספת המילים "נטייה מינית" ו"זהות מגדרית" לחוק זכויות האדם של המדינה.

עם זאת, בערים הבאות ישנן תקנות האוסרות אפליה על רקע נטייה מינית או זהות מגדרית: איידהו פולס, בויסי, בלוויו, דריגס, היילי, ויקטור, לואיסטון, מוסקו, מרידיאן, סנדפוינט, פוקטלו, קור ד'אלן וקטצ'ום.

בנוסף, בעיר טווין פולס החוק אוסר אפליה על רקע נטייה מינית במקומות עבודה ציבוריים, ובמחוז לאטה החוק אוסר אפליה כזו על רקע נטייה מינית או זהות מגדרית.

ב־8 בנובמבר 1994 אזרחי איידהו דחו במשאל עם הצעה שנועדה למנוע מהמדינה ומרשויות מקומיות להעניק להומוסקסואלים מעמד של קבוצת מיעוט.

ב־10 בפברואר 2012 ועדת הסנאט לענייני מדינה דחתה הצעת חוק שנועדה לאסור אפליה על רקע נטייה מינית או זהות מגדרית בעבודות, בדיור, במוסדות חינוך ובשירותים ציבוריים. החל מאפריל 2014, התקיימו מספר מחאות של קבוצות התומכות באיסור אפליה על רקע נטייה מינית או זהות מגדרית, ומוחים רבים נעצרו.

ב־20 במאי 2014 אזרחי העיר פוקטלו דחו במשאל עם הצעה שנועדה לבטל את התקנות האוסרות אפליה על רקע נטייה מינית או זהות מגדרית בתעסוקה, בדיור ובשירותים ציבוריים.

ב־15 בינואר 2015 בתי המחוקקים באיידהו הסכימו לקיים דיון על הצעת חוק שנועדה להוסיף איסור אפליה על רקע נטייה מינית או זהות מגדרית לחוק זכויות האדם של המדינה. בכל אחת מתשע השנים שקדמו לכן, בתי המחוקקים סירבו לקיים דיון בסוגיה. ב־29 בינואר 2015 הצעת החוק נדחתה ברוב של 13–4.

### הגנה מפני אפליה על רקע זהות מגדרית

ב־29 בפברואר 2000 בית המשפט הפדרלי התשיעי לערעורים של ארצות הברית (שתקף באורגון, באיי מריאנה הצפוניים, באיידהו, באלסקה, באריזונה, בגואם, בהוואי, בוושינגטון, במונטנה, בנבדה ובקליפורניה) פסק לטובת אישה טרנסג'נדרית שטענה שהופלתה משום שהיא "לא מתנהגת כמו גבר". כתוצאה מכך, אפליה על רקע זהות מגדרית הפכה לבלתי חוקית באיידהו, אף על פי שחוקי המדינה אינם אוסרים אפליה כזו במפורש.

פשעי שנאה
---------

חוק פשעי השנאה של איידהו אינו כולל פשעים שנעשו על רקע נטייה מינית או זהות מגדרית. עם זאת, חוק פשעי השנאה הפדרלי של ארצות הברית כולל פשעים כאלה החל משנת 2009.

טרנסג'נדריות ושינוי מגדר
------------------------

מצעד הגאווה בבויסי, 2011
עד 2018, איידהו הייתה אחת מארבע המדינות היחידות בארצות הברית שלא אפשרו לטרנסג'נדרים לשנות את מגדרם בתעודת הלידה (המדינות האחרות שלא אפשרו זאת הן אוהיו, טנסי וקנזס). במרץ 2018 שופטת פדרלית קבעה שאיסור שינוי תעודת הלידה אינו חוקתי. החל מ־6 באפריל 2018, טרנסג'נדרים באיידהו מורשים לשנות את סעיף המגדר בתעודת הלידה שלהם, כך שיתאים לזהותם המגדרית. פעילים לזכויות טרנסג'נדרים ראו את קביעת בית המשפט כ"ניצחון ענק", לאחר שבשנת 2017 הגישו תביעה משפטית נגד החוק דאז. לדברי השופטת שקבעה את פסק הדין, טרנסג'נדרים מתמודדים עם רמות גבוהות מאוד של אפליה, וחוסר ההתאמה בין זהותם המגדרית לבין סעיף המגדר בתעודת הלידה שלהם הוא ארכאי, לא מוצדק, מפלה ועלול לגרום לסכנות בבריאותם ובביטחונם.

דעת קהל
-------

סקר שנערך בשנת 2017 על ידי המכון הציבורי לחקר דת (PRRI) מצא ש־56% מתושבי איידהו תומכים בנישואים חד־מיניים, בעוד ש־32% מתנגדים ו־13% לא בטוחים או מחזיקים בעמדה נייטרלית.

אותו הסקר מצא ש־68% מתושבי איידהו תומכים בחוקים האוסרים אפליה על רקע נטייה מינית או זהות מגדרית, בעוד ש־24% מתנגדים לחוקים כאלה. זאת ועוד, הסקר מצא ש־51% מהתושבים סבורים שאין לאפשר לעסקים לסרב להעניק שירותים להומוסקסואלים וללסביות מטעם אמונה דתית, בעוד ש־40% סבורים שיש לאפשר לעסקים לעשות זאת.

טבלת סיכום
----------

|  |  |
| --- | --- |
| הומוסקסואליות ולסביוּת חוקיות |  (משנת 2003) |
| חוקים נגד אפליה בהעסקת עובדים | / (בערים מסוימות בלבד) |
| חוקים נגד אפליה באספקת מוצרים ושירותים | / (בערים מסוימות בלבד) |
| נישואים חד־מיניים |  (משנת 2014) |
| התרת אימוץ ללהט"בים יחידים |  |
| התרת אימוץ ילד של בן או בת הזוג |  |
| התרת אימוץ לזוגות חד־מיניים |  |
| טיפולי המרה אסורים עבור קטינים |  |
| זכות לשינוי המגדר החוקי |  |

הערות שוליים
------------

1. 1 2 3  Supreme Court Strikes Down Texas Law Banning Sodomy, באתר הניו יורק טיימס, 26 ביוני 2003
2. 1 2  Idaho, באתר National Center for Transgender Equality
3. 1 2 3  SCHWENK v. HARTFORD, באתר FindLaw
4. 1 2 3 4  BREAKING: Ninth Circuit strikes down Idaho, Nevada same-sex marriage bans, באתר Equality On Trial‏, 7 באוקטובר 2014
5. 1 2  31,800 LGBT People in Idaho Lack Statewide Protections from Ongoing Discrimination, באתר The Williams Institute‏, 12 בספטמבר 2017
6. ↑  CNN.com - Elections 2006
7. ↑  No Same-Sex Marriages In Idaho During Appeal, Arguments Set For September, באתר BuzzFeed‏, 15 במאי 2014
8. ↑  Idaho Issues First Same-Sex Marriage Licenses, באתר NBC News‏, 15 באוקטובר 2014
9. ↑  Idaho's top court grants adoptive rights to spouse in gay marriage, באתר רויטרס, 11 בפברואר 2014
10. ↑  Add The Words
11. ↑  Idaho Falls bans housing, employment discrimination against gays, באתר spokesman.com‏, 13 בספטמבר 2013
12. 1 2 3 4 5  Cities and Counties with Non-Discrimination Ordinances that Include Gender Identity, באתר הקמפיין לזכויות אדם
13. ↑  Bellevue passes LGBT ordinance, באתר mtexpress.com‏, 17 ביוני 2015
14. ↑  Driggs passes anti-discrimination ordinance, באתר Teton Valley News‏, 16 בינואר 2015
15. ↑  First Twin Falls Gay Couple to Get Marriage License Celebrates their Commitment, באתר magicvalley.com‏, 26 במאי 2015
16. ↑  Rural Border Town Becomes Idaho's 8th City To Approve Non-Discrimination Ordinance, באתר Boise State Public Radio‏, 12 ביוני 2014
17. 1 2  Lewiston Adds Sexual Orientation to City Policy, באתר newsradio1310.com‏, 16 בינואר 2013
18. ↑  Meridian passes anti-discrimination ordinance, באתר KIVI-TV‏, 25 בספטמבר 2018
19. ↑  Pocatello Adopts Anti-discrimination Rule, Becoming 6th Idaho City to Protect GLBT People, באתר magicvalley.com‏, 7 ביוני 2013
20. ↑  Latah County approves LGBT protections ordinance, באתר kxly.com‏, 30 ביוני 2015
21. ↑  IDSOS Idaho Initiative History
22. ↑  Idaho GOP refuses to ‘add the words’ to prohibit LGBT discrimination, באתר LGBTQ Nation‏, 12 בפברואר 2012
23. ↑  Dozens more arrested in ‘Add the Words’ protest at Boise Capitol, באתר spokesman.com‏, 17 במרץ 2015
24. ↑  Pocatello Protects Its Non-Discrimination Ordinance, באתר הקמפיין לזכויות אדם, 21 במאי 2014
25. ↑  Idaho Lawmakers To Hear "Add the Words" Legislation, באתר Boise State Public Radio‏, 14 בינואר 2015
26. ↑  Idaho lawmakers kill ‘Add the Words’ measure protecting LGBT rights, באתר ניו יורק דיילי ניוז, 29 בינואר 2015
27. ↑  Crimes of the Ignorant, באתר 18inidaho.org
28. ↑  Obama signs hate crimes bill into law, באתר CNN‏, 28 באוקטובר 2009
29. ↑  Idaho Transgender Community Celebrates Victory In Birth Certificate Ruling, באתר הפינגטון פוסט, 7 במרץ 2018
30. ↑  Public opinion on same-sex marriage by state: Idaho, באתר המכון הציבורי לחקר דת (PRRI)
31. ↑  Public opinion on LGBT nondiscrimination laws by state: Idaho, באתר המכון הציבורי לחקר דת (PRRI)
32. ↑  Public opinion on religiously based refusals to serve gay and lesbian people by state: Idaho, באתר המכון הציבורי לחקר דת (PRRI)

| זכויות להט"ב בארצות הברית |
| --- |
| מדינות | אוהיו • אוקלהומה • אורגון • איווה • איידהו • אילינוי • אינדיאנה • אלבמה • אלסקה • אריזונה • ארקנסו • ג'ורג'יה • דלאוור • דקוטה הדרומית • דקוטה הצפונית • הוואי • וושינגטון • ויומינג • ויסקונסין • וירג'יניה • וירג'יניה המערבית • ורמונט • טנסי • טקסס • יוטה • לואיזיאנה • מונטנה • מיזורי • מיין • מינסוטה • מיסיסיפי • מישיגן • מסצ'וסטס • מרילנד • נבדה • נברסקה • ניו ג'רזי • ניו המפשייר • ניו יורק • ניו מקסיקו • פלורידה • פנסילבניה • קולורדו • קונטיקט • קליפורניה • קנזס • קנטקי • קרוליינה הדרומית • קרוליינה הצפונית • רוד איילנד |  |
| מחוז פדרלי | וושינגטון די. סי. |
| טריטוריות | איי הבתולה של ארצות הברית • איי מריאנה הצפוניים • גואם • סמואה האמריקנית • פוארטו ריקו |
| לקטגוריה • לפורטל |